**ዓቕሊ ጽበት ሽግር ኣይፈትሕን።**

ዓቕሉ ዘጽበበ ከም እንጣጢዕ፣

ሎሚ ይኹን ጽባሕ ነይጥጥዕ።

ህድእ ደኣ በል ከም ጎብየ፣

መታን ክትሰግሮ ውሕጅ ምስ ዛረየ።

ኣይትስማዕ ጥፋኣት ንዝመኽሩ፣

ብገበን ክሕተቱ’ዮም ንሓዋሩ።

ወለዲ ልዕሊ ውሉዶም ዝፈትዉ ሰልዲ፣

ንዓ፣ንዒ ይብሉ ኪዲ ተሰደዲ።

መንእሰይ ዓቕሉ ምስ ጸበቦ፣

ይሰግር ዶብ ይሕባእ ኣብ ጎዶቦ።

ሽዑ ይጅመር እቲ ናይ ጥፍኣት ጉዕዞ፣

ንምዕራብ ይስጉም ጎበዝ ምስ ጎርዞ።

ይቕጽል ሓደ ክልተ እበናለ፣

ሽግራት ይውህለል እናተደማመረ።

ጓል ትድፈር ክብረታ፣

ሓዋ ኮፍ ኢሉ እናጠመታ።

እቶም ጎሓላሉ ሰብ ዝድልሉ፣

ስርሖም ይጅምሩ ገንዘብ ኣምጽኡ እናበሉ።

የብለይን ንዝበለ ጨሪሱ፣

ኪርማጅ ይኸውን መልሱ።

ደውል ይበሃል ኣብ ስድራ ቤቱ፣

ቅድሚ ምድዋል ይሓትት ንመሳድድቱ።

ምስኮነ የብልናን መልሲ፣

ተስፋ ይስእን ይድገም ደግሲ።

ኣምጽእ ተባህሉ እናተቐጥቐጠ፣

ዓዲ ይድውል ምናልባት እንተሰለጠ።

ተለፎን ትድወሎም ካብ ወጻኢ ዓዲ፣

ሃሎው ከይበሉ ይረኣዮም ኩምራ ሰልዲ።

ዎዮ ዘሎ ኣብ ሽግር መከራ፣

ይነግሮም ኣጋጢሙዎ ዘሎ ናብራ።

ሕጂ እንተድኣ ዘይሰዲድኩምለይ ዶላር፣

ሂወተይ ክትከውን’ያ ናይ ኣሞራ ድራር።

ኩሉ ምስ ነገሮም ዘሕዝን ወረ፣

ኣቦን ኣደን ሓሞቶም ተኾምተረ።

ቓል ተመሓሓሉ ተዓጢኖም በርበር፣

ጎረቤት ከይሰምዕ ዘጋጠሞም ወረ።

ሽዑ ይናደ ቤተሰብ ዞሎ ኣብ ወጻኢ፣

ገንዘብ ስደድ ይበሃል ሂወት መውጺኢ።

ንጹህ መንእሰይ እናተጸበ መልሲ፣

ሂወት ትሓልፍ ሲኢና ለጋሲ።

ደቆም ዘፋነዉ ምእንቲ ሰልዲ፣

ሬሳ’ውን ኣይተረኽበን ከይቅበር ኣብ ዓዲ።